Tindastóll mætir Njarðvík í undanúrslitum Íslandsmóts karla í körfubolta. Þetta varð ljóst eftir öruggan sigur Sauðkrækinga á Keflavík í oddaleik liðanna í átta liða úrslitum í gærkvöld.
Þegar höfðu Þór frá Þorlákshöfn, Valur og Njarðvík tryggt sér sæti í undanúrslitum. Það var hins vegar allt jafnt í einvígi Tindastóls og Keflavíkur 2-2 og því mættust liðin í oddaleik á Sauðárkróki í gærkvöld. Stólarnir voru skrefi framar allan leikinn og leiddu með 15 stigum í hálfleik 56-41. Keflvíkingar áttu fá svör við sóknarleik heimamanna í seinni hálfleik og Tindastóll vann að lokum sannfærandi með 14 stiga mun 99-85. Tindastóll vann því einvígið 3-2 og mæta Njarðvík í undanúrslitum. Í hinu undanúrslitaeinvíginu mætast Valur og Þór frá Þorlákshöfn.
Það markar upphafið á Íslandsmótinu í fótbolta þegar leikið er um titilinn Meistarar meistaranna. Meistarakeppnin kvennamegin fer fram í dag þegar mætast Íslandsmeistarar Vals og bikarmeistarar Breiðabliks á Hlíðarenda klukkan fjögur. Og úrvalsdeild karla í fótbolta, sem heitir nú Besta deildin, hefst í dag með einum leik. Í opnunarleiknum taka ríkjandi Íslands- og bikarmeistarar Víkings á móti FH í Víkinni klukkan korter yfir sjö í kvöld. Nýtt fyrirkomulag er á Íslandsmótinu hjá körlunum í sumar. Sem fyrr eru 12 lið í deildinni en í ár verður liðunum skipt í tvennt í lok sumars. Liðin tólf mætast heima og að heiman og leika þar 22 leiki. Eftir þá leiki verður deildinni svo skipt í tvennt, efri sex og neðri sex. Liðin í hvorum hluta mætast að nýju innbyrðis og bætast því fimm leikir við hjá hverju liði. Að því loknu er efsta lið efri hluta Íslandsmeistari og tvö neðstu lið neðri hluta falla. Besta deild kvenna hefst á þriðjudaginn í næstu viku.
